குமரி மாவட்டம் முழுவதும் மறுநில அளவை பணிகள் தொடங்கியுள்ளன. அதிநவீன கருவிகள் உதவியுடன் நடைபெறும் இந்த பணிகள் நிறைவு பெற ஓராண்டுக்கு மேல் ஆகும். நில அளவை மற்றும் நிலவரித்திட்டத் துறையில் 150 ஆண்டுகளுக்கும் மேலாக, நில அளவைப் பணிகளில் சங்கிலி, நேர்க்கோணக்கட்டை மற்றும் கோணமானி போன்ற பழைய கருவிகள் பயன்படுத்தப்பட்டு வந்தது. தற்போது, டிபரன்ஷியல் குளோபல் பொஷிசனிங் சிஸ்டம் (டிஜிபிஎஸ்)- ரியல் டைம் கைன்மேட்டிக்ஸ் (ஆர்டிகே) என்ற நவீன நில அளவைக் கருவிகளைக் கொண்டு மறு நில அளவைப் பணிகள் மேற்கொள்ளப்பட உள்ளது. உலக அளவில் அமெரிக்காவை தொடர்ந்து இந்தியாவில், தமிழகத்தில்தான் நிலத்தை நவீன நில அளவைக் கருவிகளை கொண்டு நில அளவை செய்யும் பணிகள் மேற்கொள்ளப்படுகிறது. கடந்த ஆண்டு அக்டோபர் மாதம் 10ம் தேதி கிருஷ்ணகிரி மாவட்டம் ஓசூர் தாலுகாவில் இப்பணிகள் தொடங்கி வைக்கப்பட்டது. நவீன நில அளவை கருவி மூலம் நில அளவை பணிகள் மேற்கொள்ளும்போது துல்லியமாக கணக்கிடப்படும்.